Skyclad

Οι Skyclad είναι βρετανικό folk metal συγκρότημα, το οποίο δημιουργήθηκε στο Νιούκασλ της Αγγλίας το 1990, μετά την αποχώρηση του τραγουδιστή Μάρτιν Γουοκίερ από το thrash metal συγκρότημα των Sabbat. Η μουσική του συγκροτήματος βασίζεται στο παραδοσιακό heavy metal με την προσθήκη βιολιού και παγανιστική στιχουργική.

Βιογραφία
Οι Skyclad δημιουργήθηκαν από τον Μάρτιν Γουοκίερ, ο οποίος μαζί με τον πρώην κιθαρίστα των Satan, Στιβ Ράμσι, ηχογράφησε το πρώτο ντέμο τους. Μετά την υπογραφή συμβολαίου με τη "Noise Records", εντάχθηκαν στο συγκρότημα ο μπασίστας Γκρέιαμ Ίνγκλις, ο ντράμερ Κιθ Μπάξτερ και ο κιθαρίστας Ντέιβ Πουχ.

Το ντεμπούτο τους πραγματοποιήθηκε τον Οκτώβριο του 1991 με τίτλο "The Wayward Sons of Mother Earth", για την προώθηση του οποίου περιόδευσαν μαζί με τους Gamma Ray, Thunderhead, Candlemass και Overkill. Στα τέλη της χρονιάς, ο Ράμσι υπέφερε κάταγμα κρανίου και το συγκρότημα αναγκάστηκε να αναβάλλει την προγραμματισμένη βρετανική του περιοδεία, ενώ την ίδια περίοδο εντάχθηκε στο σχήμα η βιολίστρια Φρίθα Τζένκινς.

Τον Απρίλιο του 1992 κυκλοφόρησε το "A Burnt Offering for the Bone Idol" και τον Ιούνιο το συγκρότημα περιόδευσε μαζί με τους Paradise Lost. Ακολούθησε η εμφάνιση τους στο φεστιβάλ "Dynamo Open Air" του Αϊντχόβεν, κατά την οποία διασκεύασαν το "Emerald" των Thin Lizzy μαζί με τον πρώην κιθαρίστα του συγκροτήματος, Μπράιαν Ρόμπερτσον. Τον Σεπτέμβριο κυκλοφόρησαν το ΕΡ "Tracks from the Wilderness" με ηχογραφήσεις από το "Dynamo Open Air", ενώ συνέχισαν την περιοδεία τους στην Ιρλανδία και ολοκλήρωσαν τη χρονιά ανοίγοντας τις εμφανίσεις των Manowar κατά την ευρωπαϊκή τους περιοδεία.

Ακολούθησε το "Jonah's Ark" τον Ιούνιο του 1993, το τελευταίο τους άλμπουμ με την Τζένκινς στη σύνθεση τους, η οποία έμεινε έγκυος και αντικαταστάθηκε από την Καθ Χάουελ. Οι Skyclad περιόδευσαν στη Βρετανία με τους Forgodsake να ανοίγουν τις εμφανίσεις τους, αλλά οι προγραμματισμένες εμφανίσεις τους με τους Dio, Sepultura και Paradise Lost ακυρώθηκαν λόγω οικονομικών προβλημάτων με τη δισκογραφική τους εταιρεία, τα οποία τους ακολούθησαν στο υπόλοιπο της καριέρας τους παρά την αρκετά μεγάλη βάση οπαδών τους στην ευρωπαϊκή ήπειρο.

Στις αρχές του 1994 κυκλοφόρησαν το "Prince of the Poverty Line", με τον τίτλο να αντικατοπτρίζει την οικονομική κατάσταση στην οποία βρισκόταν τα μέλη του συγκροτήματος. Ο κιθαρίστας Ντέιβ Μουρ εντάχθηκε στο συγκρότημα για τις ζωντανές τους εμφανίσεις, ενώ η Καθ Χάουελ αποχώρησε, δίνοντας τη θέση της στην Τζορτζίνα Μπιντλ. Η περιοδεία για την προώθηση του δίσκου ήταν ιδιαίτερα επιτυχημένη και περιελάμβανε εμφανίσεις με τους Trouble, τον Yngwie Malmsteen και τις πρώτες τους συναυλίες ως πρώτο όνομα στη Γερμανία, με support συγκρότημα τους Freak of Nature.

Μετά την ηχογράφηση του "The Silent Whales of Lunar Sea", ο Ράμσι αντιμετώπισε πρόβλημα με την καρδιά του και αναγκάστηκε να ζήσει με βηματοδότη. Η πρώτη εμφάνιση του συγκροτήματος για την προώθηση του δίσκου πραγματοποιήθηκε στο "Rodon Club" της Αθήνας στις 26 Φεβρουαρίου 1995. Οι Πουχ και Μπάξτερ αποχώρησαν, με τον κιθαρίστα Ντέιβ Ρέι και το ντράμερ Τζεντ Ντόκινς να τους αντικαθιστούν. Το συγκρότημα εμφανίστηκε στο φεστιβάλ "Dynamo Open Air" και περιόδευσε με τους Black Sabbath στη Μεγάλη Βρετανία, ενώ έκλεισε τη χρονιά συμμετέχοντας στην περιοδεία "Blind Guardian Christmas Party", μαζί με τους Blind Guardian, Saxon, Yngwie Malmsteen, Rage και Love/Hate.

Μετά το τέλος της περιοδείας, οι Ρέι και Ντόκινς αποχώρησαν και τα εναπομείναντα μέλη ηχογράφησαν το "Irrational Anthems", το οποίο κυκλοφόρησε τον Φεβρουάριο του 1996, με το βίντεο κλιπ του τραγουδιού "Inequality Street" να γυρίζεται για την προώθηση του. Οι Skyclad περιόδευσαν στη Γερμανία με τους Riot και τους Whiplash, ενώ το Νοέμβριο της ίδιας χρονιάς ακολούθησε το άλμπουμ "Oui Avant-Garde á Chance", με τους ντράμερ Πολ Α.Τ. Κίνσον και Πολ Σμιθ να μοιράζονται τη θέση του ντράμερ για τις ηχογραφήσεις. Οι Skyclad περιόδευσαν στην πατρίδα τους, πριν συνεχίσουν στη Γερμανία με support τους Subway to Sally. Οι τελευταίες εμφανίσεις αυτής της περιοδείας ακυρώθηκαν, όταν ο Γουοκίερ υπέφερε λοίμωξη στον λαιμό.

Την επόμενη χρονιά επέστρεψαν στο στούντιο για την ηχογράφηση του "The Answer Machine?", με τον Κέβιν Ρίντλι στη δεύτερη κιθάρα. Τον Απρίλιο του 1997 περιόδευσαν στη Γερμανία με τους Maraya και στη συνέχεια ηχογράφησαν το ΕΡ "Outrageous Fourtunes", επεκτείνοντας τον ήχο τους με τον κιθαρίστα και βιολιστή Νικ Έικονς, τον Τζον Λέοναρντ στο ακορντεόν, το φλάουτο και τα πλήκτρα και το ντράμερ Μιτς Όλντχαμ. Η σύνθεση αυτή άντεξε για μικρό χρονικό διάστημα, με τους Skyclad να συνεχίζουν με τους Ράμσι και Ρίντλι στις κιθάρες, τον Ίνγκλις στο μπάσο, τον Γουοκίερ στα φωνητικά, την Μπιντλ στο βιολί και τον Τζέι Γκράχαμ στα τύμπανα.

Τον Φεβρουάριο του 1999, κυκλοφόρησαν το "Vintage Whine" και περιόδευσαν πέντε φορές στη Γερμανία κατά τη διάρκεια της χρονιάς. Κατά τη διάρκεια αυτών, εμφανίστηκαν στο "Wacken Open Air" και τις εμφανίσεις τους άνοιγαν οι πρωτοεμφανιζόμενοι Lacuna Coil.

Το 2000, υπέγραψαν στη "Nuclear Blast" και ηχογράφησαν τον δίσκο "Folkémon", πριν περιπδεύσουν με τους Ισπανούς Tierra Santa το Νοέμβριο. Τον Απρίλιο του 2001, ανακοινώθηκε η αποχώρηση του Μάρτιν Γουοκίερ, με τελευταία του εμφάνιση με το συγκρότημα στο φεστιβάλ "Bloodstock" ένα μήνα αργότερα. Τα φωνητικά ανέλαβε ο Κέβιν Ρίντλι, σε συνδυασμό με τη ρυθμική κιθάρα.

Στο τέλος της χρονιάς, οι Skyclad ίδρυσαν τη δική τους δισκογραφική εταιρεία με την ονομασία "Demolition Records", κυκλοφορώντας το ζωντανά ηχογραφημένο "Another Fine Mess". Ο Τζέι Γκράχαμ έδωσε τη θέση του στον Άρον Γουόλτον και στις 4 Δεκεμβρίου 2001 κυκλοφόρησαν το σινγκλ "Swords of a Thousand Men", ενώ ακολούθησε η συλλογή "No Daylights... Nor Heel Taps" με νέες ηχογραφήσεις παλιότερων συνθέσεων.

Τον Δεκέμβριο του 2003, το συγκρότημα περιόδευσε με τους The Quireboys και τους Anti Product, ενώ η εμφάνιση τους στο "Burgfolk Festival" στις 24 Ιουλίου 2004 βιντεοσκοπήθηκε για μία πιθανή μελλοντική κυκλοφορία. Τον Ιούνιο, είχε κυκλοφορήσει το άλμπουμ "A Semblance of Normality" και στις 25 Σεπτεμβρίου έπαιξαν στο "34'000 Ton Metal Cruise" πάνω σε ένα πλοίο στη Στοκχόλμη μαζί με τους Tankard, Amon Amarth, Hypocrisy, Tad Morose, κ.α.. Τον Ιούλιο της επόμενης χρονιάς γιόρτασαν τα 15 τους χρόνια με δύο σετ, ένα ηλεκτρικό και ένα ακουστικό, στο φεστιβάλ "Dong Open Air", ενώ εμφανίστηκαν ως πρώτο όνομα στο "Dominion - Autumn Assault" τρεις μήνες αργότερα. Οι υπόλοιπες προγραμματισμένες ευρωπαϊκές εμφανίσεις ακυρώθηκαν, όταν ο Ράμσι υπέστη σοβαρό τραυματισμό στον ώμο του.

Τον Ιανουάριο του 2006, οι Skyclad ανακοίνωσαν τη συνεργασία τους με την ελληνική δισκογραφική εταιρεία "Black Lotus Records", με πρώτη κυκλοφορία το ΕΡ "Jig-a-Jig" τρεις μήνες αργότερα. Στη συνέχεια συνεργάστηκαν με τη "Scarlet Records", μέσω της οποίας κυκλοφόρησαν τον δίσκο "In the... All Together" τον Μάιο του 2009.

Το 2014, ο κιθαρίστας Ντέιβ Πουχ επέστρεψε στο συγκρότημα. Τρία χρόνια αργότερα, κυκλοφόρησε το 13ο άλμπουμ τους με τίτλο "Forward Into the Past" μέσω της Listenable Records.

Δισκογραφία

Παραπομπές

Πηγές
 Skyclad official site - Band history 
 Skyclad | Music Biography, Credits and Discography | AllMusic
 Skyclad Biography | OLDIES.com
 Skyclad - Encyclopaedia Metallum: The Metal Archives

Εξωτερικοί σύνδεσμοι
  
 SKYCLAD | Facebook
 Skyclad (official) - YouTube

Αγγλικά heavy metal συγκροτήματα
Folk metal συγκροτήματα